**NOTEIKUMI**

Liepājā

|  |  |  |  |
| --- | --- | --- | --- |
| 2023. gada 23. martā | Nr.11  (prot. Nr.3, 17.§) | |  |
| Pašpatēriņa rūpnieciskās zvejas  tiesību nomas Baltijas jūras piekrastes  ūdeņos un Liepājas ezerā rakstiskas  izsoles noteikumi |
|  | Izdoti saskaņā ar Pašvaldību likuma 10. panta pirmās daļas 21. punktu, Zvejniecības likuma 11. panta sesto un septīto daļu, 7. panta sesto daļu un Ministru kabineta 2009. gada 11. augusta noteikumu Nr.918 “Noteikumi par rūpnieciskās zvejas tiesību nomu un zvejas tiesību izmantošanas kārtību” 13., 33., 43.–50. punktu |

**I. Izsoles pamatnoteikumi**

1. Šie noteikumi nosaka kārtību, kādā izsludināma un rīkojama izsole pašpatēriņa rūpnieciskās zvejas tiesību nomas Baltijas jūras piekrastes ūdeņos un Liepājas ezerā piešķiršanai (turpmāk – Izsole) Liepājas valstspilsētas pašvaldības administratīvajā teritorijā.

2. Izsole tiek rīkota, pamatojoties uz Zvejniecības likuma 11. panta sesto un septīto daļu un 7. panta sesto daļu, Ministru kabineta 2009. gada 11. augusta noteikumu Nr.918 “Noteikumi par ūdenstilpju un rūpnieciskās zvejas tiesību nomu un zvejas tiesību izmantošanas kārtību” 13., 33., 43.–50. punktu.

3. Izsoles veids – rakstiska izsole ar augšupejošu soli. Pretendents, kurš piedāvā augstāko zvejas rīka maksu, tiek atzīts par izsoles uzvarētāju un iegūst zvejas nomas tiesības 2023. gadā.

4. Izsoles rīkotājs ir Liepājas valstspilsētas pašvaldības domes Vides aizsardzības fonda komisija (turpmāk – Komisija).

**II. Izsoles mērķis**

5. Ņemot vērā to, ka nomas iesniegumu skaits pašpatēriņa zvejai Baltijas jūras piekrastes ūdeņos un Liepājas ezerā pārsniedz pašpatēriņa zvejas tiesību nomas iespējas:

5.1. nodrošināt fiziskām personām, kuras ir iesniegušas rūpnieciskās zvejas tiesību nomas iesniegumus un kurām saskaņā ar Zvejniecības likuma 7. panta sesto daļu ir priekšrocības uz pašpatēriņa zvejas tiesību nomu, veikt pašpatēriņa zveju Baltijas jūras piekrastes ūdeņos vai Liepājas ezerā;

5.2. nodrošināt brīvu konkurenci starp izsoles dalībniekiem, kā arī vienlīdzīgu un taisnīgu attieksmi pret tiem;

5.3. nodrošināt izsoles procedūras atklātumu.

**III. Izsoles objekts**

6. Pašpatēriņa zvejas nomas tiesības uz šādiem zvejas rīkiem:

6.1. Baltijas jūras piekrastē:

6.1.1. viens reņģu tīkli līdz 100 m garumā;

6.1.2. viens zivju tīkls līdz 100 m garumā;

6.2. Liepājas ezerā viens zivju murds ar sētu līdz 30 m.

7. Izsolē katra izsolāmā zvejas rīka limita nosacītā cena tiek noteikta atbilstoši Ministru kabineta 2009. gada 11. augusta noteikumu Nr.918 “Noteikumi par ūdenstilpju un rūpnieciskās zvejas tiesību nomu un zvejas tiesību izmantošanas kārtību” nosacījumiem:

7.1. zivju tīkla nosacītā cena ir 7,11 EUR (septiņi *euro* un 11 centi);

7.2. reņģu tīkla nosacītā cena ir 7,11 EUR (septiņi *euro* un 11 centi), katram tīklam;

7.3. zivju murda nosacītā cena ir 9,96 EUR (deviņi *euro* 96 centi).

8. Zvejas tiesību lietošanas termiņš – līdz 2023. gada 31. decembrim.

**IV. Izsoles pretendentu pieteikumu iesniegšana un reģistrācija**

9. Izsolē var piedalīties fiziska persona:

9.1. kuras deklarētā dzīvesvieta ir Liepājas valstspilsētas pašvaldības administratīvajā teritorijā vai kuram piederošais nekustamais īpašums atrodas pašvaldības administratīvajā teritorijā;

9.2. kurai nav bijuši zveju regulējošo noteikumu pārkāpumi iepriekšējā kalendārajā gadā.

10. Izsoles pretendentu pieteikumi (veidlapa pielikumā) iesniedzami pēc informācijas par zvejas tiesību nomas izsoles organizēšanu publicēšanas Liepājas valstspilsētas pašvaldības tīmekļa vietnē [www.liepaja.lv](http://www.liepaja.lv). **Pieteikumus var iesniegt līdz 2023. gada 11. aprīļa plkst. 15.00 katru darbdienu**. Pieteikumu iesniegšanas vieta – Liepājas valstspilsētas pašvaldības iestādes “Liepājas pilsētas pašvaldības administrācija” Vides nodaļa, iesniedzot personīgi Rožu ielā 6, Liepājā, LV-3401. Ja pretendents pieteikuma iesniegšanai izmanto citu personu pakalpojumus (nosūta pa pastu vai ar kurjeru), pretendents ir atbildīgs par pieteikuma piegādi līdz pieteikumu iesniegšanas vietai līdz noteiktā termiņa beigām.

11. Pieteikumam jābūt izdrukātam uz 1 (vienas) lapas un pretendenta vai pilnvarotās personas parakstītam.

12. Pretendents piedalās rakstiskā Izsolē, ja pieteikums iesniegts norādītajā termiņā.

13. Pretendentu pieteikumi tiek reģistrēti to saņemšanas secībā. Reģistrējot pieteikumu, norāda saņemšanas datumu un laiku, kā arī informāciju par zvejas tiesību nomas pretendentu. Pieteikumus glabā slēgtās aploksnēs līdz Izsoles sākumam.

14. Iesniedzot pieteikumu Izsolei, pretendents apliecina, ka ir iepazinies ar informāciju par tā personas datu apstrādi.

**V. Izsoles norise**

15. Pieteikumu atvēršana, kuru rīko Komisija, notiek **2023. gada 12. aprīlī plkst. 16.00** attālinātā Izsoles Komisijas sanāksmē ZOOM platformā. Pretendentiem informācija par pieteikumu atvēršanas sanāksmi tiek nosūtīta uz pieteikumā norādīto elektroniskā pasta adresi.

16. Komisijas priekšsēdētājs norādītajā pieteikumu atvēršanas datumā, laikā un vietā klātesošajiem paziņo, ka sākusies Izsole.

17. Pieteikumu atvēršana notiek pieteikumu iesniegšanas secībā.

18. Komisijas priekšsēdētājs, atverot pieteikumu, nosauc zvejas tiesību nomas pretendentu, pieteikuma iesniegšanas datumu un laiku, zvejas rīku, kā arī zvejas tiesību nomas pretendenta piedāvāto zvejas rīka maksas apmēru. Visi Komisijas locekļi parakstās uz atvērtajiem pieteikumiem.

19. Zvejas tiesību nomas pieteikumu atvēršanas un rezultātu paziņošanas sanāksmes tiek protokolētas.

20. Ja pieteikumā nav iekļauta visa pievienotajā pieteikuma formā pieprasītā informācija vai zvejas tiesību nomas pieteikumā piedāvātais zvejas rīka maksas apmērs ir mazāks par Izsoles objekta nosacīto maksas apmēru, Komisija pieņem lēmumu par Izsoles pretendenta izslēgšanu no dalības rakstiskā izsolē un zvejas tiesību nomas pieteikumu neizskata.

21. Ja nepieciešams papildu laiks, lai izvērtētu pieteikumu atbilstību publicētajiem iznomāšanas nosacījumiem, pēc pieteikumu atvēršanas Komisijas priekšsēdētājs paziņo laiku un vietu, kad tiks paziņoti rakstiskās Izsoles rezultāti. Ja papildu izvērtējums nav nepieciešams, pēc visu pieteikumu atvēršanas Komisijas priekšsēdētājs paziņo, ka rakstiskā Izsole pabeigta, kā arī nosauc visaugstāko katra Izsolē piedāvātā zvejas rīka maksu un zvejas tiesību nomas pretendentu, kas to nosolījis un ieguvis tiesības slēgt zvejas tiesību nomas līgumu.

22. Ja uz zvejas rīka zvejas tiesību iegūšanu pretendē tikai viens pretendents, kura pieteikums atzīts par atbilstošu Izsoles noteikumiem, nomas tiesības iegūst vienīgais pretendents par piedāvāto nomas maksas apmēru.

23. Ja pēc visu pieteikumu atvēršanas konstatē, ka vairāki zvejas tiesību nomas pretendenti piedāvājuši vienādu augstāko zvejas rīka maksu, Komisija par zvejas tiesību nomas ieguvēju atzīst pretendentu, kurš ātrāk iesniedzis pieteikumu Izsolei.

24. Viens Izsoles dalībnieks Izsoles rezultātā var iegūt vienu zvejas rīku, proti, vienu zivju tīklu vai vienu reņģu tīklu zvejai Baltijas jūras piekrastē, vai vienu zivju murdu zvejai Liepājas ezerā, ja Izsoles dalībniekam šādi zvejas rīki jau nav piešķirti.

25. Starp Izsoles dalībniekiem aizliegta vienošanās, kas ietekmē Izsoles rezultātu.

26. Maksa par zvejas tiesību nomu 2023. gadam Izsoles dalībniekam jāsamaksā ne vēlāk kā 5 (piecu) darbdienu laikā pēc Izsoles rezultātu paziņošanas. Maksājums veicams Liepājas pilsētas pašvaldības iestādes “Liepājas pilsētas pašvaldības administrācija”, reģistrācijas Nr.90000063185, kontā Nr.LV50UNLA0051302501110, SEB bankā, UNLALV2X.

27. Ja Izsoles dalībnieks, kurš Izsoles rezultātā ieguvis tiesības slēgt zvejas tiesību nomas līgumu, šo noteikumu noteiktajā termiņā un kārtībā nav samaksājis nosolīto cenu, tas zaudē tiesības slēgt zvejas tiesību nomas līgumu. Šādā gadījumā izsolītais zvejas rīka limits tiek piedāvāts nākošās augstākās cenas nosolītājam.

**VI. Izsoles rezultātu apstiprināšana un paziņošana**

28. Izsoles protokolu apstiprina Liepājas valstspilsētas pašvaldības izpilddirektors trīs darbdienu laikā pēc rakstiskās Izsoles.

29. Pretendenti par Izsoles rezultātiem tiek informēti rakstiski trīs darbdienu laikā pēc Izsoles protokola apstiprināšanas.

30. Izsoles rezultātus var apstrīdēt Liepājas valstspilsētas pašvaldības izpilddirektoram septiņu dienu laikā pēc tam, kad ir apstiprināts Izsoles protokols.

**VII. Zvejas tiesību nomas slēgšana**

31. Zvejas tiesību nomas līgums tiek slēgts ar nomas tiesību pretendentu, kurš piedāvājis visaugstāko zvejas rīka maksu. Zvejas tiesību nomas pretendentam 10 darbdienu laikā pēc rakstiskās izsoles rezultātu paziņošanas jāparaksta zvejas tiesību nomas līgums vai arī rakstiski jāpaziņo par atteikumu līgumu slēgt. Ja iepriekš minētajā termiņā zvejas tiesību nomas pretendents līgumu neparaksta un neiesniedz attiecīgu atteikumu, tiek uzskatīts, ka nomas tiesību pretendents no nomas līguma slēgšanas ir atteicies.

32. Ja zvejas tiesību nomas pretendents, kurš piedāvājis augstāko nomas maksu, atsakās slēgt zvejas tiesību nomas līgumu, slēgt zvejas tiesību nomas līgumu tiek piedāvāts tam nomas tiesību pretendentam, kurš piedāvāja nākamo augstāko zvejas rīka maksu.

33. Zvejas tiesību nomas pretendentam, kurš piedāvājis nākamo augstāko zvejas rīka maksu, atbilde uz piedāvājumu slēgt zvejas tiesību nomas līgumu jāsniedz divu nedēļu laikā pēc piedāvājuma saņemšanas dienas. Ja pretendents piekrīt parakstīt zvejas tiesību nomas līgumu par paša nosolīto augstāko zvejas rīka maksu, 10 darbdienu laikā pēc minētā paziņojuma nosūtīšanas viņam jāparaksta zvejas tiesību nomas līgums.

34. Slēdzot zvejas tiesību nomas līgumu, pretendentam jāuzrāda zvejas laivas reģistrācijas dokumenti vai zvejas laivas nomas līgums.

|  |  |
| --- | --- |
| Priekšsēdētājs | Gunārs Ansiņš |